
	Παρουσίαση βιβλίου 

του Σταύρου Σιδερά
Οι ποιητές δεν πεθαίνουν ποτέ

στο Σπίτι της Κύπρου

Την Τετάρτη 11 Φεβρουαρίου 2015 παρουσιάστηκε στο Σπίτι της Κύπρου, με τη συνεργασία της Ενώσεως Κυπρίων Ελλάδος (Ε.Κ.Ε.), το βιβλίο του Σταύρου Σιδερά Οι ποιητές δεν πεθαίνουν ποτέ που κυκλοφορεί από τις Εκδόσεις Γερμανός.

Τον Σταύρο Σιδερά καλωσόρισε η Μορφωτικός Σύμβουλος κ. Μαρία Παναγίδου κάνοντας σύντομη αναφορά στο πολυσχιδές έργο του δημιουργού.   

Στη συνέχεια τον λόγο πήρε ο Πρέσβης της Κυπριακής Δημοκρατίας κ. Κυριάκος Κενεβέζος ο οποίος εξήρε το πολυσύνθετο ταλέντο και την ενεργή συνεισφορά του Σταύρου Σιδερά στο πολιτιστικό γίγνεσθαι της Κύπρου και της Ελλάδας.

Στον χαιρετισμό του ο εκδότης κ. Ανδρέας Γερμανός αναφέρθηκε στα ποικίλα συναισθήματα που δημιουργεί το βιβλίο το οποίο, όπως είπε, είναι ένας φόρος τιμής  στον Ευαγόρα Παλληκαρίδη και ευχήθηκε να έχει μια καλή πορεία.
Η λογοτέχνις κ. Ανδρούλα Τουμάζου διάβασε τον χαιρετισμό του Προέδρου της Ε.Κ.Ε κ. Γιαννάκη Ιωάννου, ο οποίος δεν κατέστη δυνατόν να παρευρεθεί λόγω ασθένειας.  Ο Σταύρος Σιδεράς μέσα από την πλοκή και την ανάπτυξη του κειμένου, αναδεικνύει ότι οι αξίες είναι κοινές, χωρίς προδιαγραφές γένους, εθνικότητας, θρησκείας, όπως και ο πόνος, η χαρά και η ελπίδα, ανέφερε ο κ. Ιωάννου.

Για το βιβλίο μίλησαν ο Καθηγητής και Πρόεδρος του Νομικού  Τμήματος του Ευρωπαϊκού Πανεπιστημίου Κύπρου κ. Ιάκωβος Φαρσεδάκης και ο δημοσιογράφος-ποιητής κ.  Ανδρέας Νεοφυτίδης.


Ο κ. Φαρσεδάκης στην αρχή της ομιλίας του αναφέρθηκε στην απήχηση που είχε ο αγώνας του κυπριακού ελληνισμού στον ελλαδικό χώρο, ενώ στη συνέχεια μιλώντας για το βιβλίο παρατήρησε ότι o αναγνώστης καθηλώνεται από την πλοκή, τη συνεχή εναλλαγή των εικόνων και τη ζωντάνια των περιγραφών και οδηγείται σε μια απνευστί ανάγνωση από την αρχή ως το τέλος. Ολοκληρώνοντας είπε ότι ο συγγραφέας επιδεικνύει στο έργο του την αφηγηματική του ικανότητα, τη φρεσκάδα και το βάθος του στοχασμού του.

Ο κ. Νεοφυτίδης μίλησε για το κύριο χαρακτηριστικό που φέρνει στην επιφάνεια το βιβλίο του Σταύρου Σιδερά, τις σχέσεις που συντηρεί η λογοτεχνία, αφενός με τον κινηματογράφο και αφετέρου με την ιστορία ενώ, συνοψίζοντας, επεσήμανε ότι το εγχείρημα του συγγραφέα εισάγει στον ελλαδικό χώρο το κυπριακό μερίδιο του γενικότερου νεοελληνικού δράματος, με τρόπο παραστατικό και εξόχως γοητευτικό.

Στην αντιφώνησή του ο συγγραφέας αφού ευχαρίστησε όλους όσοι συνετέλεσαν στην εκδήλωση, μίλησε για την περιπέτεια συγγραφής το βιβλίου.

Ακολούθησε μουσικό πρόγραμμα από το CD Δον Κιχώτης του Θερβάντες σε στίχους και μουσική Σταύρου Σιδερά. Ερμήνευσε η Παμπίνα Κοντέα και στο πιάνο συνόδευσε ο μαέστρος Γιώργος Παγιάτης. Ο συνθέτης Γιώργος Χατζηνάσιος και η ερμηνεύτρια  Κωνσταντίνα συμμετείχαν αυθόρμητα στο σύντομο μουσικό πρόγραμμα.

